17 Kisket pashaluat tik Anpipolis wan Apolonia wan ajsiket Tesalonika, kan ne nemituya se kalsennemit ipal ne Yudayujmet. 2 Ken kichiwa katka ne Pawlo, kalak ka né wan tik yey sewilis kikwij ne tay nemi ijkwilujtuk pal tajtaketza inwan 3 wan taneshtia wan tailwitia ka ne Mawaltijtuk nemituya pal taekua wan pal muketza kwak miktuk, wan ka:
 - Yajasan ne Mawaltijtuk, ne Yeshu ká naja nimetzinhilwia.
4 Wan ankakeski pal yejemet kiyulmatket wan muchijket ikunpalejwan Pawlo wan Shila, wan miak ipal Grecia ká takamatit ne Teut nusan, wan ipal ne siwatket wey inte chiupi.
5 Kwalanket ne Yudayujmet, wan kinnutzket sejse takamet ipal ne tiankis ká inte yejyek, wan kisentepejket miak gentej wan kikumuntijket ne techan. Wan ajsiket ne ikal Yason kintemuat pal kinwikat ishpan ne techan. 6 Kwak inte kinhajsiket, kitilanket Yason wan sejse pal ne tukniwan itech ne techantatuktianimet wan tzajtzit ka:
 - Yejemet kishtapachujtiwit muchi ne talmet wan nikan nusan walajket, 7 wan Yason kinkwijtuk tik ne ikal. Wan muchi yejemet kichiwat ken tatuktij ne Taltikpaktuktiani ma inte muchiwa, wan inat ka nemi ukse tatuktiani: Yeshu.
8 Kinkakasujket muchi, wan nusan ne techantatuktianimet, kwak takakket ini, 9 wan kwak kikwijtiwita tumin itech ne Yason wan ne sejseuk, kinsutunket.
10 Ne tukniwan kintuktijket Pawlo wan Shila nemanha ka tayua hasta Beroya. Kwak ajsiket ka né, yajket tik ne kalsennemit ipal ne Yudayujmet. 11 Yejemet mas yejyek katka que ne Yudayujmet ipal Tesalonika. Kikwijket ne palabraj iwan taelewilis wan mujmusta kipepetat katka tay nemi ijkwilujtuk pal kitat asu ijkiuni. 12 Yajika miak tayulmatket, hasta sejse ipal ne yejyek siwat ipal Grecia wan ankakeski ukich nusan.
13 Kwak ne Yudayujmet ipal Tesalonika kimatket ka nusan tanawatia nemi ne Pawlo tik Beroya ne ipalabraj ne Teut, nusan ikuni ajsiket tatzejtzeluat wan takakasuat. 14 Kwakuni ne tukniwan kishtijket ne Pawlo nemanha itech ne weyat. Walnakaket ne Shila wan ne Timoteo kan nemituyat. 15 Kiwikaket ne Pawlo ka Atenas wan mukwepket iwan ne tatuktilis ipal Shila wan Timoteo ma ijisiwikan witzet.
16 Kan yaja kinchia nemi tik Atenas, mukwalantij iyulu kwak tachia ken nemituya ne techan tentuk tentuk iwan teujteutzitzin. 17 Yajika yaja tajtaketza iwan ne Yudayujmet tik ne kalsennemit, wan iwan ne tayulmatit, wan tik ne tiankis iwan muchi ká iwan munamiki mujmusta. 18 Nusan sejse filosofoj ipal Epikuro wan pal ne Tenkaltakamet kinamikket. Wan inat katka sejse:
 - Tesu kimati tay pupuluka yajini!
Wan sejseuk:
 - Muita ka yaja se tanawatia najnawal ejkunimet.
Ika yaja tamaka nemi ne yeknawatilis ipal ne Yeshu wan ken muyulkwepki. 19 Kitzkijket wan kiwikaket ka Arestepet, inat:
 - Tiwelit tikmatit katiawel uni yankwik tamachtilis tay titanutza? 20 Ika talwika se yankwik tik ne tutakakilis wan tiknekiskiat tikmatit tay kineki ina.
21 (Muchi ne Atenaschanejket wan ne ejkunimet semaya uni kichiwat nemit katka: inat o takakit sejse yankwik.)
22 Pawlo nakak ejkatuk tatajku ne Arestepet wan inak:
 - Nukniwan ipal Atenas: nikita ka ijtik muchi ankipiat wey teumatilis. 23 Kwak niajki nitajtachia wan nimetzinhitak mutankwaketzat, nusan nikajsik se tepatznaj kan nemi tawawasujtuk: "Ipal ne Teut ne Inte Tikishmatit". Yek, tay ne inte ankishmatit, yajaya nimetzinneshtilia.
24 Ne Teut ne kichijki ne taltikpak wan muchi tay nemi ijtik yaja, ká ne itekuyu ne ilwikak wan ne tal, inte muchantia tik teujteupantzitzin tay ne tujtumey kichijtiwit. 25 Nusan inte welit kipajtiat ne inmejmey takamet ika inte muneki tatka Yaja ká kinmaka muchi ne yulkwilis wan muchi tay kipiat.
26 Wan itech sesan kishtij muchi ne tejtechan pal muchantiat nujme ne tal. Yajaya tatuktijtuk ne tujtunal pal tinemit wan ne ijishku ipal ne tumuchantilis, 27 ma kitemukan ne Teut melka semaya kichijchimit yawit, wan ma kiajsikan. Yaja inte nemi wejka kan tinemit, 28 ika ijtik Yaja timuyulkwit wan timukekelutzat wan tinemit. Ken nusan inatiwit sejse pal ne anmutajtakwikani: "ika nusan itech tinestiwit".
29 Yajika, asu tinestiwit itech ne Teut, ma inte tikejketzakan ka ne Teut kenha ken se takutun teukwit, nian tumin, nian tet, wawasujtuk iwan artej ken weli ne iyulu takamet.
30 Ikman melka ne tukniwan inte kimatit tatka, ne Teut inak ka yek nemi. Ashan kintuktia muchi ne takamet wan siwatket nujme ma muyulpatakan, 31 ika kitalijtuk se tunal kwak yawi muita tay tikchijtiwit muchi, ne yek wan ne inteyek, itech se takat ne Yaja kituktijtuk, wan pal kintalilia tayulmatilis muchi kiyulkwiltijtuk kwak miktuk.
32 Kwak takakket ka muyulkwij kwak miktuk, sejse ajkawetzkat katka, wan sejse inaket:
 - San timetzkakisket ukse tunal ipanpa uni.
33 Ijkiuni ne Pawlo kinhajkaw. 34 Ankakeski takat musalujket itech wan tayulmatket. Ijtik yejemet nemituyat Dionusio ipal Arestepet wan se siwat itukay Damaris wan sejseuk inwan.
